Linn T. Sunne

Enkekeiserinne
Cixi

ILLUSTRERT AV JENNY JORDAHL

Kjaere leser

Har du hørt om enkekeiserinne Cixi? Hun styrte Kina i nesten fem tiår på 1800- og 1900-tallet. Likevel er hun kanskje ikke så kjent for oss.

Hun levde i en tid og et land der kvinner ikke fikk lov til å styre, så under møter satt hun bak et gult forheng for at ministre og besøkende ikke skulle se henne.

Cixi skulle egentlig ha levd et tilbaketrukket liv i Den forbudte by i Beijing, men slik ble det ikke. Hun ble en av de mektigste kvinnene i Kinas historie. Hun styrte landet gjennom krig og opprør, og hun overlevde tre keisere, den siste med bare én dag.

Bli med til Kina, bli med inn i Den forbudte by. Bli kjent med mektige Cixi!

Hilsen Linn og Jenny

En jente født i geitas år

Cixi er seks år og opptatt med å kaste ball med lillebroren sin. Likevel hører hun at de voksne snakker sammen der de sitter ved hagebordet og drikker te. De snakker om krig. Cixi legger fra seg ballen og går bort til moren.

– Hvem kriger? spør hun.

– Vi kriger mot utlendinger som vil komme hit til Kina.

– Hvorfor vil de det?

– Det er vel fordi Kina er verdens beste og mektigste land, svarer moren.

Cixi nikker så det svarte, blanke håret gynger mot kinnene.

– Hvordan er utlendingene?

– Jeg håper jeg aldri får se en! svarer moren. – De skal være bleke og lukter rart. Hvis de ser på deg, kan de bringe sykdom over deg.

Cixi skjønner at det er best å holde seg unna dem.

– Du som er født i geitas år, er en liten nysgjerrigper, sier moren.

Slik er geitas år tegnet på en kinesisk kalender fra 900-tallet.

– Jeg er født i geitas år, den tiende dagen i den tiende måneden i år 15 av Daoguangs keiserdømme, sier Cixi, stolt over at hun kan det utenat!

Moren smiler til henne. – Geiter er veldig heldige. Dere er smarte og sjarmerende. Folk liker å være sammen med dere. Men nå kan du slutte å tenke på dette og fortsette å være sammen med lillebror.

Men lillebror har gått lei av å kaste ball. Cixi finner dukken sin og leker at den er en kriger. Etter at dukken har drept en kongle, går Cixi bort til moren igjen.

– Kan krigen komme hit, mor?

– Nei, ikke til Brenseltregata. Men moren ser ikke helt sikker ut.

Navn

Hvilket navn Cixi fikk da hun ble født, vet vi ikke. Jenters navn var ikke regnet som viktige og ble ofte ikke skrevet ned. Noen mener at hun kan ha hett Xing, som betyr aprikos. Hun skiftet navn flere ganger i løpet av livet. I denne boka kalles hun Cixi fordi det er navnet hun hadde lengst og var mest kjent som. Navnet skrives på flere måter: Cixi, Ci Xi eller Tzu Hsi. Det uttales: tsi kji (eller tskji). Cixi skrives slik på kinesisk: 慈禧

Enkekeiserinne Cixi på kinesisk

Beijing midt på 1800-tallet.

Familie

Cixi ble født 29. november i 1835 i Beijing. Hun var fra en mandsju-familie. Mandsjuene var det folkeslaget som styrte Kina på den tiden. Slektsnavnet hennes var Yehenara, og faren het Huizheng. Han jobbet på et offentlig kontor. Moren hennes vet vi ingenting om, bare at hun ble kalt fru Fuca. Cixi var eldst i søskenflokken. Hun hadde flere søsken, og vi kjenner navnet til noen av dem: Guixiang, Fuxiang og Wanzhen.